PG du Plessis sterf | Netwerk24
PG du Plessis sterf
Deur Mariana Malan
07 Junie 2017 15:37
PG du PlessisDie Hertzog-bekroonde dramaturg, skrywer en akademikus PG du Plessis is Woensdagmiddag omstreeks 14:30 in die MooiMed-hospitaal in Potchefstroom dood. Hy was 82 en sou op 14 Julie verjaar het. Prof. Marita Carnelley, sy dogter, het sy dood bevestig.Prostaatkanker is in 2010 by hom gediagnoseer.Du Plessis het in 1972 die Hertzogprys ontvang vir sy dramas Siener in die suburbs en Die nag van legio. Van sy ander dramas is Plaston: DNS-kind en ’n Seder val in Waterkloof.Hy het in die hart van televisiekykers gekruip met die TV-reeks Koöperasiestories, wat gemaak is van sy sketse wat aanvanklik in Die Transvaler verskyn het.Die verhoogweergawe van Koöperasiestories was vanjaar een van die gewildste produksies op die KKNK. Dié stuk se speelvak op die komende Vrystaat Kunstefees is ook reeds byna uitverkoop. Die nag van legio word ook vanjaar by dié fees opgevoer.Nog ’n televisiereeks wat baie gewild was, is Fees van die ongenooides. As roman is dit in 2009 met die ATKV-prosaprys bekroon en in 2012 het dit die Helgaard Steyn-prys ontvang vir die beste boek in enige genre wat in die vorige jaar in Afrikaans gepubliseer is. Hy het ook draaiboeke geskryf vir verskeie rolprente, onder meer Nag van die 19de. Onder sy ongepubliseerde dramas tel Nagkantoor oor die lewe van Koos du Plessis. Du Plessis word oorleef deur sy vrou, Marie, en kinders Marita en Frits. Geen begrafnisreëlings is nog bekend nie.
Albert Maritz ‘skrikkerig’ vir ‘Nag van Legio’